Publiek opnuut gewaarsku om waaksaam te wees na potensiële plaasaanval-video rondtes doen - AfriForum
Publiek opnuut gewaarsku om waaksaam te wees na potensiële plaasaanval-video rondtes doen
deur Jhua-nine Wyrley-Birch | Aug 1, 2019
'n Onlangse video met beeldmateriaal wat wys hoe 'n bende van tien verdagtes verskeie veiligheidsmaatreëls omseil om op 'n boer se plaas in Noordwes te kom, het opnuut paniek rondom veiligheid op plase in Suid-Afrika gesaai.
Volgens die video van byna 30 minute was die verdagtes nie deur die geëlektrifiseerde heining, waghonde of 'n alarm afgeskrik toe hulle Nico Basson se plaas Sondagaand probeer binnekom het nie.
Slegs twee het dit oor die heining gemaak en dit het gelyk of hulle eers van die toneel gevlug het toe hulle die plaasvoorman se voertuigligte gesien het. Luidens mediaberigte het die polisie spore tot by 'n treinspoor gevolg waar die verdagtes vermoedelik opgelaai is. Basson en sy familie was ten tyde van die voorval met vakansie.
Marius Müller, nasionale veiligheidskoördineerder van AfriForum, wat ook die beeldmateriaal ontvang het, het lede van die publiek weer aangemoedig om by veiligheidsgroepe in hul omgewing betrokke te raak.
"Wees waaksaam, want aanvallers is nie bang nie. Moenie net op jou veiligheidsmaatreëls vertrou nie. Bly ook binne jou huis totdat hulp opdaag, moenie uitgaan as daar iets verdag is nie," waarsku hy.
AfriForum as burgerregte-waghond is jare lank reeds betrokke by die stryd teen gewelddadige plaasaanvalle en –moorde in Suid-Afrika. Ondanks die dryf van plaaslike en internasionale veldtogte en die uitbreiding van hul nasionale veiligheidsstrukture, het AfriForum ook besef dat gemeenskappe self daadwerklik iets aan hul eie situasie moet doen in die lig van die gebrek aan politieke wil van regeringskant om boere te beskerm.
Gebruik sekuriteitstoerusting tot jou voordeel om vir jou tyd te koop in aanloop tot 'n plaasaanval. Sorg dat alarms, infrarooistrale en elektriese heinings altyd geaktiveer en in werkende toestand is.
Veiligheidshekke, deure en ander vorme van fisiese grense maak dit vir 'n aanvaller moeiliker om by jou uit te kom. Bring daardie ysterhek in die gang aan wat jou en jou gesinslede meer tyd sal gee om te beplan wanneer julle aangeval word. Hou die deure te alle tye gesluit, selfs as jy buite is. Dit verklein die kans dat iemand vir jou agter 'n deur by jou huis kan inwag. Te veel mense word onverhoeds betrap en ingewag as hulle uitgaan om byvoorbeeld die honde kos te gee.
Moenie dink dat jy nie aangeval of oorrompel gaan word nie. Dit kan en gebeur met almal. Wees deurentyd op jou hoede en hierop bedag.
Maak 'n plan om ten minste twee ingange na jou opstal te hê en maak seker dat die omgewing om hierdie roetes skoon is sodat jy ver voor jou kan uitsien. Aanvallers kan maklik klippe of ander objekte in die pad plaas om jou te forseer om te stop.
Boere moet 'n stelsel in plek hê om die gebruik van brandstof en veevoer te beheer.
Moenie net op landlyne, selfone en internetfone vir veiligheid staatmaak nie. Belê in tweerigting- en ander soort radio's en ander hulpmiddels soos 'n sirene wat kan afgaan as jy in die moeilikheid is of self kringtelevisie. Moderne tegnologie moet egter nie afgeskiet word nie. WhatsApp-groepe kan baie handig wees om mekaar in te lig oor byvoorbeeld verdagte persone of voertuie in die omgewing. Gemeenskappe met radio's moet op 'n gereelde basis met mekaar inskakel soos elke oggend en aand. Dit is ook belangrik dat mense byvoorbeeld 'n voorafopgestelde kode vir nood moet hê sodat as jy die een aand inskakel en die persoon die kodewoord gebruik, julle sal weet dat hy of sy in die moeilikheid is. Effektiewe en presiese kommunikasie is van kardinale belang en moet selfs ingeoefen word.